section_heading: Vojna karijera
paragraph_text: U svibnju 1903. imenovan je zapovjednikom 2. honvedske konjičke brigade. Istodobno s tim imenovanjem promaknut je u čin general bojnika. Navedenu dužnost obnaša međutim, svega mjesec dana jer u lipnju postaje ministrom obrane u ugarskoj vladi Khuena Héderváryja. Dužnost ministra obrane obnaša do studenog te iste godine, da bi iduće 1904. godine postao zapovjednikom 14. konjičke brigade. Od kolovoza 1906. zapovijeda divizijom smještenom u Stanislavu, da bi u studenom 1907. bio promaknut u čin podmaršala, te imenovan zapovjednikom 30. pješačke divizije. U listopadu 1911. postaje zapovjednikom XI. korpusa kojim zapovijeda i na početku Prvog svjetskog rata. U međuvremenu je, u listopadu 1912., promaknut u čin generala konjice.